정조 16년 · 목
疏略曰臣不避猥越謹採本道道內不得已之事十條仰塵於紸纊之下其一卽道內各陵寢典祀官事也噫祀典是何等至重而典祀官自該邑塡差於本邑儒鄕中閑雜人旣役名稱又無知識設或祭物不謹不敢執頉況城化之間等級截嚴不得開口可否此必然之勢也臣意則繼自今別錄道內附近邑中文蔭武曾經實職之人巡營前期擇差出帖如禮齋沐馳進察飭俾盡重祀典正事面之道斷不可已也其二卽陵殿假官不擇事也凡陵殿實官如或有故則差出假官代直乃是古規而所謂假官全不愼擇曲循顏私以閑雜人無難差出凡百擧行全不成樣至若一得參奉奉事直長等假官之名則因爲冒錄於式年帳籍以爲子孫免役之階軍丁之因此減失猶屬細故莫重尊敬之地有此猥屑之弊揆以事面已極寒心且以實官言之筮仕之初固當恪勤職事而不此之爲許多擧行太半委之於假官一年之內入直不過數三朔及其報仕之際竝計假官入直之日子以充自己之實仕事之不誠莫此爲甚臣意則從今以後嚴立科條假官之冒錄帳籍者一切痛禁各別擇差於國姓中有文識可堪者各陵殿元定三四員額數毋得任意加出而實官亦有萬不得已實故然後始許假官替直可也其三卽南行道薦事也大抵道薦之法必擇有文學行誼衆望成歸然後始許入薦故故重臣徐宗玉在北伯時以成興文會書院靑衿案入錄者始許薦望之意啓聞定奪挽近以來所謂道薦無非曲逕鑽進公肆于托初無地望之可言又乏才學之素著稍有財勢者則無不樣臂圖薦其中尤可駭者希顗之徒不念事體之輕重猥陳疏章敢生于恩之許轉相效嚬袖疏草而出沒京邸其眞箇讀書飭躬固窮之士則至老死終不得一命是豈朝家設薦取人之本意哉臣謂亟降嚴旨申加立法必以靑衿案所錄生進幼學擧擬薦牘而先自該邑聚多士圈點以報營門又自營門博採道內公議擇之又擇然後始乃登聞令銓曹懸錄年條次第收用則上有得人之實下杜濫分之弊矣其四卽西北加設別付料久勤事也己酉新設之初西關之淸南北道之南關合爲一廳久勤遷轉之規一依舊廳創設時例勿拘日淺每都目遷轉事議定節目而卽於甚年十二月都政先以淸南首久勤一人差送邊將則翌年六月都政乃南關首久勤遷轉之當次而銓曹以京軍門四十五朔例援作準限自庚戌六月以後遂不檢擬已過四大政而無一人遷轉者當初加設時西北武士頗有興起之望矣到今久勤差退遷轉無期則其中座次居下之類將不知幾年勤苦離親棄戚抱經風霜徒勞無效向者樂赴之路反爲厭避之地比來受由下鄕者輒皆過限不來反以見汰爲幸烏在其慰遠人拔武士之意哉臣謂嚴飭銓曹自今六月大政一依當初節目施行可也其五卽南關三邑歲抄軍事也彼歲抄軍乃是南兵營所管而所謂隄防三色米太之數每名所納合爲八斗而濫捧之弊年年層加一夫之納小不下十五六斗而或値災年價至七八兩已非下戶之所可堪當者而一戶之內間有父子兄弟應納者則米太至於數三石之多且運納程途或爲數百里之遠或齎錢而往營下貿米以納其所糜費尤不勝言蓋歲抄之軍役最苦而弊最多民之稍有勢力者百般謀避畢竟簽入者俱是至殘無依之類終至朝疤夕逃之弊隣族被侵許接替當故欲傭於農家而農家不受欲接於隣洞而隣洞不許甚至於不齒人類之境近者一帥臣爲憐災歲之民情以一兩五錢代捧而其後則又復如前若不別般定式無以永久遵行臣謂自今以後一依他軍兵一疋役之例每一夫以二兩代錢永定收捧使之無敢增損則非但殘民蒙被實惠亦足爲導達和氣之一段也其六卽居山驛戶凋弊事也各驛馬位田之陳荒川浦許多減縮無處不然而其中居山驛則百餘年前十七馬戶加設之後未有增置位田之事故元馬戶位田中略略除出分排於新增馬戶其所凋殘難支卽必至之勢也驛民不能堪命呼號道路監營非不知其可矜而狀聞體重只以從當商量四字爲彌縫之題噫設郵傳命是何等莫重之政而終不爲之區處則臣恐窮北廣漠之地永絕站路之弊可立而待也伏願亟命本道道臣爛加商確別般拮據使莫重之地得免絕站渙散之弊焉其七卽抄選武士事也北關一路北近彼地內作藩屛而人多壯勇熟習弓馬故朝家之視北路比他道尤重特推綏遠之惠別錄付料之名加以近者抄選之法尤爲申嚴由前由後其所以慰悅奬勸者靡不用極矣本道武士之抱才有志者庶幾雷動雲集蔚然興起而其中拔萃之人絕無而僅有此何故也十室之邑猶有忠信矧乎萬千戶之州郡乎粵在龍蛇之變幸賴智謀之士忠烈之輩多出於南北關倡義募兵討復一路由此觀之北方之人才不爲不多而特登庸之際未盡其道拘礙於防限牽掣於地閥勿論才略之優短人是北人則其所許通不過守部兩薦而已以是之故間或有投筆之士則儕流擯斥親戚棄絕以此之故凡有班名者莫不羞恨北人之前後挈妻子南踰鐵嶺者指不勝屈要免北道之名必欲踰鐵嶺而後已原其情則切可憐矣今若特加更張卽許西北宣薦則遐土風動一路雀躍許多豪傑之士必將裹足千里不求而自至矣且以抄選之規言之特以地閥身手才藝膂力爲抄上之目者實出於廣取人才之德意而射者不過其中之一技也智略爲上射藝爲末今若專以射藝爲準則其所得失惟在於試日之幸不幸故或有身言書判之可合抄選者而適於其日不利於射則不得選焉遺才失人之歎亦在於此臣意則人如可用雖未及善射必取而選之漸次肄習於諸般射藝則足可爲人與才兩得之道伏願益加裁察焉其八卽關防設置事也噫北道實爲國家之北門而嶺阨險阻防守有恃以其有五關故也磨天則吉州城津爲合守之勢摩雲則端川之別中營谷口之別中司爲挾守之勢咸關則咸興之監營北靑之兵營互爲據守之勢黃草則新設長津之防營以守之此四嶺皆有防禦之區畵者而至若鐵嶺處在江原咸鏡兩界之間天塹截然三阨最要而獨無一鎭設置其爲識者之憂久矣所謂三阨卽鐵嶺三方雪雲嶺而北關一路到此三分東踰鐵嶺而抵淮陽爲七十里南出三方而距平康爲二百餘里西踰雪雲而直通海西諸邑此乃三路之要衝五關之第一也第伏念北路地形譬如長蛇南北延袤殆至二千里之遠而重嶺疊巘次第間峙其爲表裏唇齒之勢者誠不偶然矣而腹背相應之設首尾相救之道旣無其方則脫有急警賊騎不由六鎭之路而潛渡鴨綠之上流突出於長津三水之間一踰黃草則咸興必先受其鋒咸關以北已在賊後而坦路長驅之兵直向安德之南則自咸至京之間只有鐵嶺一堆而嶺阨險峻焉途懸絕三方平低人烟蕭殘其勢必不向鐵路而直趨三方三方以南卽畿甸不遠之地也言念及此寧不凛然向者三方廢路之論職由於未詳形便之致也大抵三方之地形自外遠望則其勢通豁有若等閒平地故賊勢之必趨三方云云者良以此也而及至洞口自錦機以後狹隘深邃左右峭削一線長路與谷逶迤首尾百餘里之間車不方軌騎難成列此所謂一夫當關萬夫莫開之地也果若廢路則數三邑不通魚鹽之弊猶屬細故百里長谷必將爲無賴强盜輩逋逃之淵數其地可實而決不可虛況玆錦機之地處於三方之口關銷一隅自成內地之門戶且爲北路之咽喉雪嶺爲其左臂而可以兼防鐵嶺爲其右臂而可以兼守三方爲其背而利於糧道比諸長津吉州等防守輕重懸殊且以兵法言之先據險隘以待賊兵然後我可以賭勝倘使一陣兵馬駐札於此則脈絡旣通於內地聲勢相連於外服禦賊報警之便莫緊於此且安邊一邑地方最闊永豐三方等地俱爲百餘里或數百里之遠而人烟不相通官令不能及殆同咸興之長津在本府無甚關緊而永豊之民偏受其若此亦可矜而平康之地亦如安邊分水嶺今雖屬之平康而其北則乃安邊地也今若設一大鎭於其中安邊之南山站以西平康之分水嶺以北割付新設處則地方洽爲百餘里之大而民戶亦不下數千戶土品肥沃生利豐裕足可爲一大邑而非特長津之比伏願聖明亟運睿斷斷然設施以存桑土之戒焉其九卽軍政修擧事也北關以邊上待變之地有朝令夕發之兵且練且精然後可無疏虞之歎而顧今昇乎已久民不知兵習操不行士皆解體加以各該哨頭目輩恣行幻弄惟意陞降以存爲逃以生爲死甚至於年滿老除則倒名降年仍付案中而初無代頉所謂軍案便成虛簿脫有營點頭目輩急於彌縫雇人代點噫不練之卒將焉用之帥臣之巡操爲弊滋大苟非連豐猝難逐年擧行而若於各其官門聚點操練歲以爲常則其於聽鼓看旗坐作進退之節庶可熟習而猶勝於初不知兵矣且軍兵之附近作隊乃是古例而奸民避役之弊愈往愈甚初不恒居於一邑又皆投托於隣近指東擊西詐僞百出干囑吏校冒托族黨自稱中班恥入軍伍此已可惡之甚者今若自朝家嚴明下令一竝以無文識無地處者櫛刷簽役軍兵之散在他境者亦令一從時居邑作隊則軍丁不患不得而奸民必無閑遊之弊矣且以兵器言之噫彼殘民實無以自力備寘北邑貧殘亦無以自官備給其蕩然疏虞之弊不可勝言至若北路諸軍中三營親騎衛乃是善騎射最精之兵而戰馬服色則稍有可觀但其器械則不過一條鞭棍十五箇無用之長箭而已今若備給馬上銃各一柄使之鍊放則三千精銳之兵可以一當百伏願更加留神焉且以武出身言之西北武士每於道科出身者爲四百名而加以每年三營門親騎衛都試出身者亦不知其幾許噫許多武士中善騎射最優者擧皆是出身則此可謂國中之第一可用之兵而一番出身自謂能事已畢更無餘望賣馬橐弓歸屬無所便作閑民國家之賜第勸奬者以其欲用於緩急而奈之何拔其優賜以花牌一竝棄置而不爲團束以可用之兵反作無用之民乎臣伏見道內三營親騎衛皆以閑良充定則今又別設出身親騎衛每營門各五百名皆以年五十以下抄選充數軍裝服色略助其半又設拔身奬用之階出身都試優等者數人分除初仕及邊將咸京軍門厚料窠次第擢用則一道觀感勇士雲集收拾弓馬益加肄習將爲一國莫强之兵其利於國誠大矣惟聖明更加三思焉其十卽發遣繡衣事也北民之願見繡衣者久矣凡有疾痛冤苦之事則閭里恒言曰暗行御史胡不下噫彼民情亦云慽矣蓋奸鄕猾吏之毒害生民者何邑無之而至若磨天以北距營門最遠而吏鄕之橫濫有甚於南關不治之官長雖或斥罷負罪之吏鄕尙且晏然其間許多民瘼雖不敢逐條猥陳而大抵北關絕少豐腴之邑爲官長者雖値歉年無以拮據施措官用饒厚然後廉白者可以行利民之政貪墨者亦可無剝民之擧而所謂官用逐年減削此所以民受其害者也目今還弊何邑不然而最可哀者鏡城之民也本府奸猾吏鄕素稱甲於一路而所謂邸吏又從而締結作奸民不堪苦爲弊多端何者還上各穀之以麤作米大同布木之幻弄作穀一節乃是各邑所未有之痼弊也以言乎還上作米則假令正穀一石土式折米爲半石戶式折米爲六斗而方其春糶之時陳腐麤劣之穀以土式例勒分於民戶及其秋捧之時以其所糶各穀反作米粟而捧之大抵戶式土式各樣折米之法假令年麥幾斗幾升折米爲幾許耳麥幾斗幾升折米爲幾許云爾則除非能文能數者外至愚之民莫可曉解無路査得其反作裏面以此論之反作幻弄卽奸吏眩亂愚氓之妙計而還穀加錄之淵藪也作此無前之名色恣意弄奸之習已極叵測而且當捧糴之時今日開倉明日鞭扑殘民輩不勝其若急於納倉有粟而未及春折米而公然代納蓋舂之則粟不過一石半而出一石之米代納則以二右米之粟當一石之米其用意之不良民情之至冤孰甚於此且以濫捧之事言之色不過一升落不過三升斛上加八亦不過三升磨鍊則一石之外加八之數不滿一斗而挽近以來納一石之還者費了二十斗穀其所濫捧已極法外一民之冤猶可矜惻況萬民之冤乎一石之剩猶云多矣況屢萬石之剩乎以言乎布木作穀則本府詳定中大同白木一疋代續布二疋磨鍊而到今貢物元數充捧之外不捧本色一竝作穀收捧而續布一疋作正穀二石竝耗捧納蓋正穀一石之價在常年爲白木一疋稍歉之歲爲一疋半大歉則至於三疋之多以此推之則大同木一疋轉剩爲四疋況歉歲之倍簁乎然而精實之米粟畢竟都歸幻弄之手其中麤劣之皮穀都歸無告之民年前本府吏鄕之摘發刑配少可懲戢而伊時萬石逋吏今又復屬吏役依舊橫恣民情憤惋有口皆言邸吏罪狀纔因繡衣之啓略施懲勵之典而大抵逋吏之還屬而擧皆疾首邸人之遞改而猶畏換面此等病民害公之類莫敢誰何者專由於繡衣罕去之致若別擇嚴明公正通達事務者命送繡衣則捨避直路出沒海峽博採民情察隱發奸則一邑肅然他境畏憚庶見衆瘼之回蘇而第繡衣非其人則行止莫愼奸猾先探厚賂陪吏驛卒幸而免罪雖或現發終得無事以我殿下至明之聰亦必照燭至此矣且以海民之弊論之出入必死之噩浪所利不多生涯蕭瑟而元定進上外所謂三使臣求請昆布扶吏或白大口人情等許多名色難以殫擧邸人與官吏互相符同憑公營私給債倍徵侵漁奸弊尤在於此若値海農告歉而漁又失利不得及期報償則春債一馱之魚秋捧二馱又或過期則至於四馱哀彼至殘海卒亦獨何辜臣之所陳十條非不知越俎之可羞而小嫌不可顧畏臣弊義難終默以斷斷爲國之血忱妄論至此伏願恕察焉批以道內各陵寢典祀官事以本邑儒鄕差塡固不若附近地曾經實職者而創始之法意必有所以至於祭品豐潔又有獻官自可言重而令行令該曹嚴飭道臣益盡虔誠致敬之方陵殿假官不擇事誠有猥雜之歎而別差元定定以員數殊非新不設舊不改之義莫如仍舊貫但假官代直之無得計仕爾言好矣申飭道臣依此定式南行道薦事復舊例施行西北加設別付料久勤事南關三邑歲抄軍事兵判旣經道伯使之今日內具意見草記回啓稟處居山驛弊事令該道道臣從長釐弊後狀聞抄選武士事西北之獨不與於宣薦嘗所莫曉者昨年以此事屢詢於筵中而俗習所拘迄未歸一更令廟堂廣詢將臣稟處武略之於射藝末也然心蘊萬甲力穿七札之之才之勇未易得來則所以求之捨射藝而孰先此無異於文班之取於帖括功令之間局則局矣身言書判自有金石之科條今不必別加創爲申飭銓曹俾無遺珠之弊關防設置事三方之險知之矣復豊之論亦聞之矣設鎭一款非造次輕議軍政修擧事三條俱有理施之似無難令曺經道帥臣各陳意見待次對時使之回啓發遣繡衣事逖矣荒服聲敎間閡雖在昔時盛際尙以此特垂哀矜之思邊邑十倅多從經幄中出如近古故相徐志修等別遣是也矧予否德惠未及民有隱莫暴有冤莫伸加之方伯守宰未能惟人是擇則鄕猾吏奸之從以簸弄其勢卽使爲然若有甚於推而納諸每一念至自不禁瞿然怵然際見爾疏關以北黔黎嗷嗷之狀如在予目中時遣永繡之行俾有懲惡之效豈可一日緩者但辱命易藏蹤難此所以雖聞北民願見御史之說而不得頻遣遣亦多令潛往而潛回者也近聞此又弊生以其未出道反啓吏鄕之倖竇更欲別加留意矣